b'\n_START_ARTICLE_\nSam S. Shubert\n_START_SECTION_\nBiografija\n_START_PARAGRAPH_\nGim\xc4\x97 1878 m. rugpj\xc5\xab\xc4\x8dio 27 d. Kudirkos Naumiestyje. T\xc4\x97vas David Schubert, motina Katrina Helwitzin. B\xc5\xabdamas 4 met\xc5\xb3 kartu su \xc5\xa1eima emigravo \xc4\xaf JAV, kur apsigyveno Sirakiusuose \xc5\xa1alia Niujorko. T\xc4\x97vas buvo alkoholikas, \xc5\xa1eima tur\xc4\x97jo finansini\xc5\xb3 problem\xc5\xb3, tod\xc4\x97l jaunam vaikinui teko dirbti bat\xc5\xb3 valytoju. Po kiek laiko gavo darb\xc4\x85 Operos namuose, kur dalino lankstinukus. Nors ir tur\xc4\x97damas menk\xc4\x85 i\xc5\xa1silavinim\xc4\x85 buvo gabus matematikai, kas leido jam gauti darb\xc4\x85 operos buhalterijoje. Po kiek laiko gavo buhalterio darb\xc4\x85 did\xc5\xbeiausiame Sirakius\xc5\xb3 teatre - Wieting Theatre. \xc4\x8cia jam kilo noras re\xc5\xbeisuoti ir kurti teatro spektaklius, v\xc4\x97liau kartu su broliais Lee Shubert ir Jacob J. Shubert u\xc5\xbe skolintus pinigus \xc4\xafk\xc5\xabr\xc4\x97 savo teatr\xc4\x85._NEWLINE_S\xc4\x97kmingai u\xc5\xbesiimdami teatro verslu broliai nutar\xc4\x97 pl\xc4\x97stis Niujorko mieste, kur 1900 m. kovo pabaigoje i\xc5\xa1sinuomavo patalpas Brodv\xc4\x97juje ir Manhatane. Jauniausiasis brolis Jacob liko gyventi ir pri\xc5\xbei\xc5\xabr\xc4\x97ti teatrus Sirakiusuose, o Lee ir Sam i\xc5\xa1vyko gyventi \xc4\xaf Niujork\xc4\x85, kur prad\xc4\x97jo kurti s\xc4\x97kmingiausi\xc4\x85 XX a. JAV teatr\xc5\xb3 imperij\xc4\x85, kuriai priklaus\xc4\x97 Winter Garden Theatre ir Shubert Theatre._NEWLINE_1905 m. gegu\xc5\xbe\xc4\x97s 13 d. traukiniu keliaujant verslo reikalais \xc4\xaf Pitsburg\xc4\x85, prie Harisburgo miesto, traukinys susid\xc5\xabr\xc4\x97 su krovinine ma\xc5\xa1ina. Avarijos metu \xc5\xa0ubertas buvo stipriai su\xc5\xbealotas, po dviej\xc5\xb3 dien\xc5\xb3 nuo su\xc5\xbealojim\xc5\xb3 mir\xc4\x97 ligonin\xc4\x97je. Buvo palaidotas \xc5\xa0ubert\xc5\xb3 \xc5\xa1eimos kape, Salemo kapin\xc4\x97se, Brukline._NEWLINE_1913 m. jo broliai Brodv\xc4\x97juje atidar\xc4\x97 teatr\xc4\x85, kur\xc4\xaf pavadino Sam S. Shubert Theatre vardu ir kuris veikia iki \xc5\xa1i\xc5\xb3 dien\xc5\xb3. 1945 m. broliai \xc4\xafsigijo Majestic teatr\xc4\x85 \xc4\x8cikagoje, kur\xc4\xaf taip pat pervadino Sam S. Shubert vardu.'